Kaník, Ľudovít, poslanec NR SR (2014-07-09):
Ďakujem pekne. Vážené dámy, vážení páni, začnem tým názvom, ktorý nie je oficiálny názov a použil sa len ako mediálna skratka. Malá rómska reforma. Bola to naozaj a je mediálna skratka, pretože nie ja som prišiel s názvom rómska reforma, ale vládny splnomocnenec. A ja som bol ten, ktorý okamžite povedal, že to nie je správne. A nikdy som nepovedal nič iné, že je nesprávne robiť akúkoľvek rómsku reformu, rusínsku reformu, maďarskú reformu, akúkoľvek reformu pre nejaké, nejakú skupinu obyvateľov. My predsa musíme robiť zákony, ktoré platia pre všetkých úplne rovnako. Takže to je mediálna skratka, to nie je názov. Len sa to tak udomácnilo, pretože médiá majú rady zjednodušovanie, médiá majú rady symboly, médiá veľmi rady majú nálepky, tak jednoducho takto to poňali. A malá preto, lebo je to kompromisný návrh, ktorý je zúžený oproti tým predchádzajúcim návrhom, ktoré sa tu už ocitli, aj z hľadiska počtu zákonov, aj z hľadiska rozsahu. Pretože naozaj dlhodobo tu tento problém neriešime a ja vravím, je lepšie urobiť malý krok ako žiadny krok, pretože po tom prvom malom kroku môže nasledovať ďalší malý, ale už dohromady je to jeden veľký a za ním ďalší a ďalší a ďalší. Ale pohnúť z miesta sa treba, pretože toto státie, prešľapovanie, táto stagnácia nie je v skutočností státím, ale vracaním sa dozadu. Ako som spomenul už vo faktickej poznámke, tá situácia je zo dňa na deň horšia. Veď všetci, ktorí žijete tam, kde máte možnosť sa stretnúť s reálnymi problémami, ktoré tieto veci prinášajú, o tom viete. A nie je pravda a naozaj dôrazne vás žiadam, aby ste prestali ako výhovorku za či už neochotu, nedostatok odvahy, nedostatok tvorivých nápadov hovoriť, že tento problém sa nedá vyriešiť. To je výhovorka pohodlných. Nás tu neposlali občania preto, aby sme sa vyhovárali, ale aby sme ich problémy riešili. A tieto problémy sú naozajstné a reálne. Nie sú vymyslené. A kto povie, že sú vymyslené, tak nech ide tam, kde tie problémy sú, a tam mu to tí ľudia vysvetlia. Máte tu pred sebou praktické, jednoduché, racionálne návrhy, ktoré výrazne zlepšia situáciu v dotknutých oblastiach. Nevyriešia všetky problémy. Ani takú ambíciu nemajú a nikdy nemali. Ale výrazne pomôžu a naštartujú istým smerom proces. Je pod návrhom týchto zákonov podpis vládneho splnomocnenca. Mohol by som naozaj s dávkou istej možno irónie, možno nadsázky povedať, že je to vlastne vládny návrh zákona, keď to podpísal vládny splnomocnenec pre rómsku komunitu. Určite to tým pádom nie je na 100 % populistický návrh zákona, ktorého cieľom je využiť nejakú vlnu takej alebo onakej emócie, pretože asi by sa ten podpis tam neocitol, ale je to naozaj hľadanie reálnych riešení, reálnych vecí a sú to ľahko uchopiteľné, ľahko pochopiteľné a ľahko realizovateľné riešenia, ktoré samy vo svojej podstate vyvracajú ten mýtus, že tu sa niečo nedá, že to si žiada ďalších 50 rokov, aby sa to zmenilo. Nie. Sú dosiahnuteľné veci, ktoré sa dajú rýchlo zlepšiť, len treba chcieť. Dva roky v tomto vládnom období čakáme na nejaké návrhy, ktoré by prišli z vládnej strany. Jeden pokus sa realizoval. Pokus, ktorý leží na Ústavnom súde ako pokus, ktorý možno Ústavný súd vyhlási za protiústavný, a pokus, ktorý sa ťarbavým spôsobom rozbieha, ale prináša obrovské problémy v obciach, mestách, pretože jednoducho je to problematické takýmto spôsobom sa snažiť danú situáciu vyriešiť. Ale počkáme si, uvidíme, Ústavný súd sa nejako rozhýbe časom snáď a niečo povie. A hlavne v daných obciach uvidíme na výsledky. Tam, kde sú šikovnejší ľudia, funguje to lepšie, kde sú menej šikovní, horšie alebo vôbec nie. Čo je ale ďalšia veľmi výrazná pozitívna črta tohto balíka zákonov, že prináša tu ten smer, ktorý znamená podporu pracujúcich rodín. Podporu rodín, kde aspoň jeden z rodičov pracuje. Veď to je pozitívna vec, veď to je dobre, keď podporíme ľudí, ktorí, kde v rodine aspoň jeden z jej členov pracuje. Čo iné by si táto spoločnosť mohla želať? A je to riešené tak, že to nedáva, nekladie vyššie nároky na financie zo štátneho rozpočtu. No nie je to dobre? Súčasná situácia, tak ako je nastavená v sociálnom systéme, ubližuje ľuďom. To si treba povedať a to by ste si mali uvedomiť, keď hovoríte o sebe, že ste sociálne založená politická strana. Súčasná situácia, súčasný systém ubližuje ľuďom. A ubližuje im v dvoch rovinách. Tým najchudobnejším ubližuje tým spôsobom, že im poskytuje cez sociálny príjem takmer rovnaké alebo rovnaké príjmy, ako sa dajú zarobiť z práce, a tým logicky vytvára pascu chudoby. Vytvára systém, že tí ľudia nemôžu chcieť ísť pracovať. Prečo by mali, keď rovnaké peniaze dostanú skrz sociálny príjem. Tým pádom ich zatvárame v tej pasci, motivujeme ich, aby rozširovali len sociálny príjem cez situácie, ktoré oprávňujú získavať sociálny príjem. To znamená cez počet detí v rodine, cez rôzne kombinácie zneužívania, využívania sociálneho systému. Pred dvoma týždňami sme tu mali na pretrase novelu zákona, ktorá hovorila o tom, že už aj, už aj osobná starostlivosť, zverenie detí do osobnej starostlivosti dokáže vytvoriť systém na zneužitie. Výmena vlastných detí v rámci osobnej starostlivosti, veď to by nikoho naozaj ani len nenapadlo, že také niečo sa dá. A vidíte, dá sa, pretože ten systém je zle nastavený. A ubližuje to aj tým, ktorí nie sú poberateľmi sociálnych dávok. A tým to ubližuje tiež veľmi výrazne. Ubližuje to takým spôsobom, že u nich vytvára hnev, frustráciu a pocit nespravodlivosti, že oni musia tvrdo a ťažko pracovať a majú len o niečo možno vyšší príjem ako tí, ktorí nepracujú a ktorí napriek tomu príjem, aj keď na biednej úrovni, ale majú. Vytvára pocit nespravodlivosti v tom, že keď normálny človek, ktorý žije slušným spôsobom života, urobí priestupok, poruší zákon, tak je potrestaný či finančnou pokutou, alebo aj inými trestami. Keď taký istý skutok alebo aj horší urobí človek, ktorý je v kruhu sociálnych dávok, v pasci chudoby, nič sa mu nestane. Je to nespravodlivé voči nim a ubližuje to tým, že vytvorením takéhoto systému nabádame alebo vytvárame ilúziu, že nedodržiavať zákon, porušovať zákon, škodiť iným ľuďom, narúšať pravidlá spolunažívania je beztrestné. A keď takto vychovávame deti, pretože deťom sa nič nestane, robia to, vyrastajú, robia to, nič sa im nestane, sú to najprv drobné veci – drobné krádeže, bitky, narúšanie verejného poriadku –, ale v hlave, v mozgu zostane, zostane zakódované, že ja to môžem robiť, nič sa mi nestane. A potom to prerastá do horších a horších skutkov. A tie naozaj sa množia. Tie sa množia a ohrozujú ľudí i na zdraví, na majetku a na živote. A vy všetci, ktorí tu sedíte, ktorí budete hlasovať, máte v rukách to, že môžte to zmeniť. Môžte začať tú zmenu. Tým, že sa k tomu staviate politicky, robíte veľkú chybu a škodíte. Škodíte ľuďom, všetkým, pretože konzervujete tento zlý stav, ktorý všetci veľmi dobre viete, že je zlý. A veľmi dobre všetci viete a naozaj to viete, že tieto návrhy sú vecne správne a že proti nim nič nemáte. Len vám chýba politický pokyn, že áno, môžte za ne zahlasovať. Mnohokrát sme sa stretli s tým, keď sme predkladali tieto návrhy zákonov, že tá reakcia zo strany vládnej väčšiny bola, ale však máte tu splnomocnenca pre rómsku komunitu, veď nech on predloží návrh zákona. Prečo nepredkladá, prečo sa s ním nedohodnete? Dohodli sme sa s ním, našli sme kompromis, teraz viem, že u vás je problém, ako to, že to podpísal vládny splnomocnenec pre rómske menšiny. Ako si to mohol dovoliť? Tak čo? Ani z voza, ani na voz? Veď uvedomme si, že toto nemá byť a nie je hra tuto v parlamente. Guličky, ktoré tu medzi sebou prehadzujeme. Tu sa jedná naozaj o občanov tejto krajiny, o jednu z najpálčivejších oblastí, ktoré nám tu rastú a ktoré budú obrovským problémom v budúcnosti. Podľa prognóz za zhruba 20 – 30 rokov najväčším problémom Slovenska bude starnutie populácie a vysoký počet ľudí, ktorí sú v dôchodkovom veku, a obrovský nárast tej časti rómskej populácie, ktorá bude žiť v osadách a ktorá nebude sociálne integrovaná, ktorá nebude mať zapojenie v pracovnom procese. Vytvára to obrovský problém pre ekonomiku. Títo ľudia sú poberatelia, ale nie prispievatelia do všetkých systémov a jednoducho to bude spoločnosť aj ekonomiku ťahať ku dnu. My ešte môžme urobiť zmenu. Každým rokom, každým dňom, každým mesiacom to bude horšie. Každým mesiacom, každým dňom, každým rokom náprava tejto situácie a návrat na cestu normality bude ťažší a zložitejší. Takže, vážené dámy, vážení páni, ja vás prosím v mene občanov Slovenska, otvorte oči a konajte v duchu vášho svedomia, nie politických príkazov. Už neviem, čo už my poslanci opozície máme spraviť viac, ako predložiť zákon, dohodnúť sa so splnomocnencom pre rómske menšiny, aby sme spolu predložili zákon, x-krát ponúknuť možnosť rokovania, x-krát ponúknuť možnosť úprav, zmien podľa vašich pripomienok a návrhov, a vy stále zostávate hluchí a slepí. Nie voči nám, ale voči problémom občanov tejto krajiny. Vyzývam vás, zmeňte ten postoj a zmeňte tú negatívnu situáciu, ktorá tu na Slovensku je stále horšia a horšia! Ďakujem za pozornosť a prosím o podporu tohto návrhu zákona.